ORI รุกปรับโครงสร้าง กางแผนปี 65-68 ดัน 3 บริษัทย่อยเข้าตลาด
ORI เดินหน้าปรับโครงสร้างธุรกิจ เพื่อให้ง่ายต่อการนำ 3 บริษัทย่อยตามกลุ่มธุรกิจเข้าจดทะเบียนในตลาดหลักทรัพย์แห่งประเทศไทย
ORI เดินหน้าปรับโครงสร้างธุรกิจ เพื่อให้ง่ายต่อการนำ 3 บริษัทย่อยตามกลุ่มธุรกิจเข้าจดทะเบียนในตลาดหลักทรัพย์แห่งประเทศไทย
23 ก.ย. 2565

บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า ที่ประชุมคณะกรรมการบริษัท ครั้งที่ 7/2565 เมื่อวันที่ 22 กันยายน 2565 ได้มีมติอนุมัตินโยบายการบริหารจัดการโครงสร้างธุรกิจและการแบ่งประเภทธุรกิจ เพื่อให้การบริหารจัดการ การพัฒนาและการลงทุนในอนาคตมีความชัดเจนและคล่องตัวมากยิ่งขึ้น รวมถึงเพื่อให้ง่ายต่อการนำบริษัทย่อยตามกลุ่มธุรกิจเข้าจดทะเบียนในตลาดหลักทรัพย์แห่งประเทศไทย
โดยบริษัทฯ มีแผนในการนำบริษัทย่อยของแต่ละกลุ่มธุรกิจเข้าจดทะเบียนในตลาดหลักทรัพย์ฯ เพื่อขยายการลงทุนในอนาคต โดยมีวัตถุประสงค์เพื่อให้บริษัทในแต่ละกลุ่มธุรกิจสามารถระดมทุนได้เองผ่านการเสนอขายหุ้นสามัญเพิ่มทุนที่ออกใหม่ต่อประชาชนทั่วไปเป็นครั้งแรก (IPO) และสามารถระดมทุนด้วยเครื่องมือทางการเงินอื่น ๆ รวมถึงเป็นการส่งเสริมชื่อเสียงและภาพลักษณ์ของกลุ่มธุรกิจนั้น ๆ ให้เป็นที่รู้จักมากยิ่งขึ้น นอกจากนี้ยังเป็นการเพิ่มโอกาสทางธุรกิจ ไม่ว่าจะเป็นการเพิ่มฐานลูกค้า เพิ่มความสามารถในการแข่งขัน เพิ่มโอกาสในการแสวงหาบุคลากรและพันธมิตรทางธุรกิจที่มีความรู้ความสามารถและประสบการณ์ในธุรกิจนั้น ๆ ภายหลังการเข้าจดทะเบียนในตลาดหลักทรัพย์ฯ
ทั้งนี้ เบื้องต้นภายในปี 65-68 บริษัทฯ มีแผนที่จะนำบริษัท พรีโม เซอร์วิส โซลูชั่น จำกัด (มหาชน) บริษัท วัน ออริจิ้น จำกัด และ บริษัท แอลฟา อินดัสเทรียล โซลูชั่น จำกัด เข้าจดทะเบียนในตลาดหลักทรัพย์ฯ ตามลำดับ (ทั้งนี้ อาจมีการเปลี่ยนแปลง โดยขึ้นอยู่กับผลการดำเนินงานของแต่ละกลุ่มบริษัท)
โดยกรณีที่บริษัทฯ มีการขยายการลงทุนและ/หรือลงทุนในธุรกิจใหม่ บริษัทฯ จะพิจารณาเพื่อจัดประเภทตามกลุ่มธุรกิจข้างต้นเป็นลำดับแรกก่อนเพื่อความชัดเจนในการบริหารจัดการ เพิ่มความคล่องตัวในการบริหารจัดการและเพื่อไม่ให้เกิดความขัดแย้งทางผลประโยชน์ระหว่างกันในอนาคต
สำหรับ บริษัท พรีโม เซอร์วิส โซลูชั่น จำกัด (มหาชน) ประกอบธุรกิจให้บริการแก่กลุ่มลูกค้าอสังหาริมทรัพย์ และกลุ่มลูกค้าที่เกี่ยวข้องแบบครบวงจร ได้แก่ การให้คำปรึกษาและควบคุมการก่อสร้าง, ออกแบบสถาปัตยกรรมและโครงสร้าง, การบริการนิติบุคคลอาคารชุดและบ้านจัดสรร เป็นต้น
โดยบริษัท วัน ออริจิ้น จำกัด ดำเนินธุรกิจพัฒนาโรงแรม เซอร์วิสอพาร์ทเมนท์ และเวลเนสเรสซิเดนซ์ , ธุรกิจพัฒนาอาคารสำนักงานและพื้นที่ค้าปลีก ธุรกิจบริการอาหารและเครื่องดื่มและธุรกิจอื่นๆ
ส่วนบริษัท แอลฟา อินดัสเทรียล โซลูชั่น จำกัด ประกอบธุรกิจโลจิสติกส์และคลังสินค้า